PPKE BTK

**PÁZMÁNY SZENIOR EGYETEM**

2025 őszi szemeszter

**jelenléti és online (hibrid) kurzus**

**A családregény vége? Egy műfaj alakulástörténe II.**

*Tudományág:* irodalom

A családregény az irodalom egyik legnépszerűbb klasszikus műfaja. Leggyakrabban azoknak a műveknek a műfaji megjelölése, melyeknél a cselekmény középpontjában egy család több generáción átívelő története áll. Bár a feudalizmusnak és az abban gyökerező nemesi irodalomnak is fontos témája a származás és a dinasztia, a műfaj kiteljesedése kétségkívül a polgársághoz, valamint a 19. századhoz köthető. A romantika megjelenésével az irodalomban előtérbe került az öröklődés kérdése, valamint a történelem, amelynek ábrázolása a változás dinamikáját érvényesítette a korábbi statikus, a generációk közti különbségeket kevésbé láttató nézőpont helyett. A családtörténet ezzel a történelmi-társadalmi változások irodalmi kifejezési formájává vált. A 20. századi és kortárs családregényekben jelentős elmozdulás figyelhető meg a műfaj hagyományosnak tekintett darabjaihoz képest. A klasszikus családregényekben az egyéni életútról a társadalom ábrázolására helyeződött a hangsúly, ennek megfelelően a középpontban sem egyetlen individuum, hanem maga a tágabb közösség, család állt, addig a műfaj 20. századi és kortárs darabjaiban a család egésze helyett ismét a főhős kerül a középpontba. Ennek megfelelően poétikailag egy olyan elbeszélésmóddá válik, mely gyakran a fejlődés- és nevelődésregény, az önéletrajz és az autófikció, valamint különféle emlékezéstechnikák mintázataival ötvöződik. A három félévre tervezett előadássorozatunkban kanonikus világirodalmi és magyar szépirodalmi művek elemzésén keresztül ennek a minden korban izgalmas műfajnak az alakulástörténetét kísérjük nyomon.

Az előadások **csütörtöki** napokon 17 órakor kezdődnek.

|  |  |  |
| --- | --- | --- |
| Dátum | A kurzus előadásai | Előadó |
| Szeptember 11.  | A hanyatló amerikai Dél családregénye: William Faulkner *A hang és a téboly* (1929) műve  | dr. Limpár Ildikó  |
| Szeptember 25. | Wang Lung megpróbáltatásai - Pearl S. Buck *Az édes anyaföld* (1931)  | dr. Schandl Veronika |
| Október 2. | Dosztojevszkij: A "véletlen" családok regénye - Dosztojevszkij: *A kamasz* (1875)  | dr. Horváth Géza |
| Október 9. | Széthulló családok - nemesi változatban, Szaltikov-Scsedrin *A Galavljov család* (1880)című regénye alapján  | dr. Dukkon Ágnes |
| Október 30. | Makszim Gorkij: *Az Artamonovok* - családregény vagy irányregény? (1925) | dr. Dukkon Ágnes |
| November 6. | Babits Misi pakkot kapott - hanyatlástörténet vég nélkül: Babits Mihály: *Halálfiai* (1927) | dr. Visy Beatrix |
| November 13. | A klasszikus polgári világ letűnése: Thomas Mann: *A Buddenbrook-ház*. *Egy család alkonya* (1901) | dr. Bognár Zsuzsanna |
| November 20. | Hatvany Lajos: *Urak és emberek* - A „zsidó-Buddenbrook”? (1927) | dr. Bognár Zsuzsanna |
| November 27. | Integráció, dzsentrivilág, forradalom. Lesznai Anna: *Kezdetben volt a kert (1966)* | dr. Földes Györgyi |
| December 4. | Nemzedékek a háború árnyékában: Heinrich Böll: *Biliárd fél tízkor* (1959) | dr. Lindner Henriett |
| December 11. | Sors, bűn és bűnhődés García Marquez *Száz év magány* (1967) című regényében | dr. Visy Beatrix |